Инж. Дончо Атанасов, АПИ: Пътят Царево - Малко Търново се проектира
13 Октомври 2017 | 14:37 | Агенция "Фокус"
Бургас. Пътят Царево - Малко Търново се проектира. В момента се извършват кърпежи на пътя Визица- Босна. Това каза пред журналисти в Бургас инж. Дончо Атанасов, председател на УС на Агенция „Пътна инфраструктура“, предаде кореспондентът на Радио „Фокус“. Той припомни, че преди две години също са извършвани кърпежи на пътната отсечка Визица - Босна. „Надявам се, като приключим, да намерим средства и в рамките на 2018 година пътят да се ремонтира“, каза още инж. Атанасов.
Двете отсечки Царево - Малко Търново и Граматиково - Босна - Визица са близо 80 км. „Това означава, че държавата трябва да отдели между 45 млн. и 50 млн. лева за двата пътя. Трафикът е изключително нисък - от порядъка на 200-300 коли на денонощие на годишна база. При този нисък трафик това е огромна инвестиция. Пътят основно се ползва два-три месеца. От друга страна, като поправим пътната инфраструктура, това е начин регионът да не се обезлюдява“, каза още инж. Атанасов.